James A. Robinson

James Alan Robinson (født 27. februar 1960) er en britisk økonom og samfunnsviter. Han er professor i globale konfliktstudier ved University of Chicago og leder for Pearson Institute for the Study and Resolution of Global Conflicts samme sted. Per januar 2019 var han en av de mest siterte samfunnsforskerne i verden, med mer enn 77 000 siteringer registrert i Google Scholar.Han ble internasjonalt kjent da han, sammen med Daron Acemoglu, i 2012 utga boken Why Nations Fail, som kom på New York Times' og Wall Street Journals bestselgerlister.Hans hovedfelt innen forskning er politisk økonomi, sammenlignende politikk samt økonomisk og politisk utvikling. Han har spesielt fokus på Afrika sør for Sahara og Latin-Amerika, og har hatt forskningsopphold i flere av landene i begge disse områdene, blant annet i Colombia, der han underviser hver sommer ved the University of the Andes i Bogotá.


== Utdannelse og karriere ==
Robinson fikk sin første økonomiske utdannelse ved London School of Economics and Political Science, der han fikk graden BSc i økonomi i 1982. Mastergraden tok han ved University of Warwick i 1986, og i 1993 fikk han en ph.d.-grad ved Yale University.I perioden 1992–1995 underviste han i økonomi ved University of Melbourne. Fra 1995 har han forsket og undervist i USA, først som Assistant Professor i økonomi ved University of Southern California, deretter Assistant Professor i statsvitenskap ved University of California, Berkeley (1999–2001) og Associate Professor i statsvitenskap og økonomi samme sted (2001–2004). Etter noen år som professor i statsvitenskap (engelsk: government) ved Harvard University, var han tilbake som professor ved University of Chicago i 2015.
Fra 2016 har han i tillegg vært Dr. Richard L. Pearson Professor of Global Conflict Studies.


== Publikasjoner ==

Robinson i Google Scholar
Robinson i ResearchGateSammen med medforfatter D. Acemoglu har han mottatt flere priser for Why Nations Fail, blant annet Arthur Ross Book Award for beste bok publisert om internasjonal politikk (2013); en av bøkene på Financial Times' liste over de beste bøkene i 2012 og Eccles Prize i 2013. Boken er (per 2019) oversatt til 25 språk.Acemoglu og Robinson har også tidligere publisert en prisbelønt bok sammen: Economic Origins of Dictatorship and Democracy (2005). De mottok blant annet prisen Association of American Publishers Award of Excellence in Professional Scholarly Publishing, in Economic and Finance (2006); Woodrow Wilson Foundation Award (2007) og William Riker Prize (2007). Denne boken er (per 2019) oversatt til kinesisk, serbisk og tyrkisk.I 2019 utga de boken The Narrow Corridor. Den ble utvalgt til en av de beste fagbøkene i 2019 av Kirkus Review og Financial Times.


== Hedersbevisninger (utvalg) ==
Robinson er æresdoktor ved flere universiteter: Universidad de Los Andes, Colombia (mars 2017); National University of Mongolia (mai 2016), University of Warwick, Storbritannia (juli 2015).
I 2012 ble han innvalgt som medlem av the American Academy of Arts and Sciences.I 2013 ble han rangert som nummer 30 på tidsskriftet Prospect Magazines liste over verdens tenkere (World Thinkers).I 2021 ble han utnevnt til æresdoktor ved NTNU.


== Referanser ==


== Eksterne lenker ==
(en) «Why nations fail | James Robinson | TEDxAcademy». Besøkt 23. januar 2020.  Robinsons TEDx-forelesning om hvorfor noen nasjoner mislykkes – og andre lykkes